## 05.09 Μία δεκαετία αγώνων και θυσιών για την ελευθερία (1941 -1949)

##

***Το μοίρασμα της Ελλάδας από τους κατακτητές***

Οι Γερμανοί, αφού κατέλαβαν την Ελλάδα, κράτησαν την Αθήνα, την Κεντρική Μακεδονία, την Κρήτη και το σιδηροδρομικό δίκτυο, παραχώρησαν τμήματα της Μακεδονίας και της Θράκης στους συμμάχους τους Βουλγάρους και την υπόλοιπη χώρα στους Ιταλούς.

***Η Κατοχή - Η πείνα του 1941***

Η περίοδος της τριπλής Κατοχής ήταν η αφετηρία μεγάλης δοκιμασίας για τον ελληνικό λαό. Ιδιαίτερα τον πρώτο χειμώνα του 1941-1942 η πείνα μάστιζε τους κατοίκους στις μεγάλες πόλεις. Τα θύματα υπήρξαν χιλιάδες, ιδιαίτερα μάλιστα υπέφεραν τα μικρά παιδιά.

***Η Εθνική Αντίσταση***

Ταυτόχρονα με την Κατοχή ξεκίνησε και η αντίσταση των κατακτημένων Ελλήνων. Στις 30 Μαίου του 1941 δύο φοιτητές, ο Μανώλης Γλέζος και ο Απόστολος Σάντας, κατέβασαν τη γερμανική σημαία από την Ακρόπολη, τραυματίζοντας με την πράξη τους αυτή το γόητρο των κατακτητών. Λίγους μήνες αργότερα, με την ηθική και υλική υποστήριξη της Βρετανίας, δημιουργήθηκαν τρεις αντιστασιακές οργανώσεις, το Ε.Α.Μ./Ε.Λ.Α.Σ. σε όλη σχεδόν τη χώρα, ο Ε.Δ.Ε.Σ. που έδρασε κυρίως στην Ήπειρο και η Ε.Κ.Κ.Α. Κορυφαίο κατόρθωμα της κοινής ελληνικής αντιστασιακής δράσης ήταν η ανατίναξη της γέφυρας του Γοργοποτάμου (25 Νοεμβρίου 1942). Με την καταστροφή της καθυστέρησε ο ανεφοδιασμός των στρατευμάτων του Άξονα, που πολεμούσαν στην Αφρική.

Οι πράξεις αντίστασης προκάλεσαν όμως τα αντίποινα των κατακτητών. Η τρομοκρατία, το κάψιμο ολόκληρων χωριών όπως τα Καλάβρυτα, το Δίστομο, το Μεσόβουνο, οι Πύργοι και η Κάνδανος καθώς και οι μαζικές εκτελέσεις υπήρξαν το βαρύ τίμημα της ελευθερίας.

***Η απελευθέρωση***

Στα τέλη του 1944 η τετραετής σχεδόν Κατοχή έφτασε στο τέλος της. Στις 12 Οκτωβρίου 1944 οι Γερμανοί και οι σύμμαχοι τους, νικημένοι στα πεδία των μαχών, αποσύρθηκαν από την Ελλάδα. Τον Οκτώβριο του 1944 η ελληνική Κυβέρνηση, που είχε καταφύγει στη Μέση Ανατολή, επέστρεψε στην Αθήνα. Ήταν η στιγμή της Απελευθέρωσης.

***Ο εμφύλιος πόλεμος***

Ωστόσο, νέα δεινά περίμεναν τον ελληνικό λαό. Οι ελληνικές πολιτικές δυνάμεις παρέμεναν διχασμένες: από τη μια ο βασιλιάς και η αναγνωρισμένη από τους Συμμάχους ελληνική Κυβέρνηση και από την άλλη το Ε.Α.Μ., που από τον Μάρτιο του 1944 είχε σχηματίσει δική του κυβέρνηση στην ορεινή Ελλάδα. Λάθη και παραλείψεις των δύο πλευρών καθώς και παρεμβάσεις των ξένων Δυνάμεων οδήγησαν τελικά σε Εμφύλιο Πόλεμο. Ο Εμφύλιος ξέσπασε το 1946 και «μάτωσε» την Ελλάδα για τρία ολόκληρα χρόνια. Ο αδελφοκτόνος πόλεμος τερματίστηκε στα τέλη του καλοκαιριού του 1949, με την ήττα του Δημοκρατικού Στρατού, πολλές χιλιάδες θύματα και ανυπολόγιστες καταστροφές. Μπορεί οι ένοπλες συγκρούσεις να τελείωσαν, αλλά τα τραύματα στις ψυχές των Ελλήνων παρέμειναν ανοιχτά για πολλές ακόμη δεκαετίες.

|  |  |  |
| --- | --- | --- |
| ***Οι πηγές αφηγούνται...*****1. Στην κηδεία του ποιητή Κωστή Παλαμά, τον χειμώνα του 1943, πλήθος κόσμου έψαλλε τον εθνικό ύμνο και διαδήλωσε την οργή του ενάντια στους κατακτητές. Ο Άγγελος Σικελιανός απήγγειλε το παρακάτω ποίημα:**

|  |  |
| --- | --- |
| «Ηχήστε οι σάλπιγγες... Καμπάνες βροντερές,δονήστε σύγκορμη τη χώρα πέρα ως πέρα...Βογκήστε τύμπανα πολέμου... Οι φοβερέςσημαίες, ξεδιπλωθείτε στον αέρα!Σ' αυτό το φέρετρο ακουμπά η Ελλάδα!Ένα βουνό με δάφνες αν υψώσουμε ως το Πήλιο κιως την Όσσα,κι αν το πυργώσουμε ως τον έβδομο ουρανό,ποιόν κλεί, τι κι αν το πεί η δικιά μου γλώσσα;Μα εσύ Λαέ, που τη φτωχή σου τη μιλιά,Ήρωας την πήρε και την ύψωσε ως τ' αστέρια,μεράσου τώρα τη θεϊκή φεγγοβολιάτης τέλειας δόξας του, ανασήκωσ' τον στα χέριαγιγάντιο φλάμπουρο κι απάνω από μαςπου τον υμνούμε με καρδιά αναμμένη,πες μ' ένα μόνο ανασασμόν: "Ο Παλαμάς!",ν' αντιβογκήσει τ' όνομά του η οικουμένη!Ηχήστε οι σάλπιγγες... Καμπάνες βροντερές,δονήστε σύγκορμη τη χώρα πέρα ως πέρα... | Βογκήστε τύμπανα πολέμου... Οι φοβερέςσημαίες, ξεδιπλωθείτε στον αέρα!Σ' αυτό το φέρετρο ακουμπά η Ελλάδα! Ένας λαός,σηκώνοντας τα μάτια του τη βλέπει...κι ακέριος φλέγεται ως με τ' άδυτο ο Ναός,κι από ψηλά νεφέλη Δόξας τονε σκέπει.Τι πάνωθέ μας, όπου ο άρρητος παλμόςτης αιωνιότητας, αστράφτει αυτήν την ώραΟρφέας, Ηράκλειτος, Αισχύλος, Σολωμόςτην άγια δέχονται ψυχή την τροπαιοφόρα,που αφού το έργο της θεμέλιωσε βαθιάστη γην αυτήν με μιαν ισόθεη Σκέψη,τον τρισμακάριο τώρα πάει ψηλά τον Ίακχομε τους αθάνατους θεούς για να χορέψει.Ηχήστε οι σάλπιγγες... Καμπάνες βροντερές,δονήστε σύγκορμη τη χώρα πέρα ως πέρα...Βόγκα Παιάνα! Οι σημαίες οι φοβερέςτης Λευτεριάς ξεδιπλωθείτε στον αέρα!». |

**2. Απόσπασμα από τον λόγο της Απελευθέρωσης που εκφώνησε ο πρωθυπουργός Γεώργιος Παπανδρέου στο Σύνταγμα, στις 18 Οκτωβρίου 1944**«Ασπαζόμεθα την ιεράν γην της ελευθέρας πατρίδος! Οι βάρβαροι, αφού εβεβήλωσαν, επυρπόλησαν και εδήωσαν, επί τρία και ήμισυ έτη, πιεζόμενοι πλέον από την γενικήν συμμαχικήν νίκην και την εθνικήν μας αντίστασιν, τρέπονται εις φυγήν. Και η κυανόλευκος κυματίζει μόνη εις την Ακρόπολιν. Από τα βάθη της ιστορίας οι Ελληνικοί αιώνες πανηγυρίζουν την επάνοδον της Ελευθερίας εις την αρχαίαν Πατρίδαν της. Και στεφανώνουν την Γενεάν μας. Διότι ολόκληρος ο λαός μας υπήρξεν αγωνιστής της Ελευθερίας. Δεν ευρίσκεται ασφαλώς εις την κατεχόμενην Ευρώπην άλλο παράδειγμα τόσον καθολικής αντιστάσεως και τόσον ακλονήτου αισιοδοξίας διά την τελικήν Νίκην».**3. Μαρτυρία Γερμανού αξιωματικού για την καταστροφή του χωριού Χορτιάτης Θεσσαλονίκης από τους Γερμανούς**«...Ολόκληρο το χωριό μυρίζει πυρκαγιά και θάνατο. Κάποιες τέφρες βγάζουν ακόμα καπνούς. Είναι αδύνατο να γίνει ακριβής εκτίμηση του αριθμού των νεκρών. Εμείς τους υπολογίζουμε γύρω στους 200-300, ενώ οι χωρικοί μιλούν για 500-600».**Στράτος Ν. Δορδανάς, Το αίμα των αθώων: Αντίποινα των γερμανικών αρχών Κατοχής στη Μακεδονία, 1941-1944, Αθήνα 2007, σ. 540.** |

|  |  |  |
| --- | --- | --- |
| ***Ματιά στο παρελθόν*****Ο Εμφύλιος Πόλεμος**Ο Εμφύλιος Πόλεμος υπήρξε μία από τις πιο τραγικές σελίδες της ελληνικής Ιστορίας. Χιλιάδες Έλληνες αλληλοσκοτώθηκαν, πολλοί περισσότεροι πήραν το δρόμο της προσφυγιάς, ενώ οι πληγές του αδελφοκτόνου πολέμου βασάνιζαν για πολλές δεκαετίες την ελληνική κοινωνία. Αυτόν τον βαθύ πόνο του ελληνικού λαού αποτυπώνει και το τραγούδι «του νεκρού αδελφού», που έγραψε και μελοποίησε ο συνθέτης Μίκης Θεοδωράκης:

|  |  |
| --- | --- |
| «Δυο γιους είχες μανούλα μουδυο δέντρα, δυο ποτάμια,δυο κάστρα Βενετσιάνικα,δυο δυόσμους, δυο λαχτάρες.Ένας για την ανατολήκι ο άλλος για τη δύσηκι εσύ στη μέση μοναχήμιλάς, ρωτάς, μιλάς, ρωτάςτον ήλιο.Ήλιε που βλέπεις τα βουνάπου βλέπεις τα ποτάμιαόπου θωρείς τα πάθη μαςκαι τις φτωχές μανούλες.Αν δεις τον Παύλο φώναξεκαι τον Ανδρέα πες μου.Μ' έναν καημό τ' ανάστησαμ' έναν λυγμό τα γέννου. | Μα κείνοι παίρνουνε βουνάδιαβαίνουνε ποτάμιαο ένας τον άλλο ψάχνουνεγια ν' αλληλοσφαγούνε.Κι εκεί στο πιο ψηλό βουνό,στην πιο ψηλή ραχούλασιμά κοντά πλαγιάζουνεκι όνειρο κι όνειρο ίδιο βλέπουν.Στης μάνας τρέχουνε κι οιδυο το νεκρικό κρεβάτι.Μαζί τα χέρια δίνουνε τηςκλείνουνε τα μάτια.Και τα μαχαίρια μπήγουνεβαθιά μέσα στο χώμα.Κι απέκει ανέβλυσε νερόνα πιεις να ξεδιψάσεις». |

 |

|  |
| --- |
| ***Ερωτήματα**** Ποιες ήταν οι συνθήκες ζωής των Ελλήνων στη διάρκεια της Κατοχής;
* Ποια έκταση έλαβε η Εθνική Αντίσταση κατά των κατακτητών στη διάρκεια του Β' Παγκοσμίου Πολέμου;
 |

***Γλωσσάρι***

**Ε.Α.Μ.:** Εθνικό Απελευθερωτικό Μέτωπο. Ήταν η ισχυρότερη αντιστασιακή οργάνωση.

**Ε.Δ.Ε.Σ.:** Εθνικός Δημοκρατικός Ελληνικός Σύνδεσμος.

**Ε.Κ.Κ.Α.:** Εθνική και Κοινωνική Απελευθέρωση.

**Μέση Ανατολή:** Περιοχή που περιλαμβάνει εδάφη της βορειοανατολικής Αφρικής και της νοτιοδυτικής Ασίας.

**Δημοκρατικός Στρατός:** Στράτευμα που δημιουργήθηκε από το Κ.Κ.Ε. στη διάρκεια του Εμφυλίου Πολέμου.